Page:Ludus Coventriae (1841).djvu/210

 Secundus doctor. In grett canon and in cevyle lawe, Also in scyens of polycye, Is non to us wurthe an hawe,— Of alle cunnynge we bere the maystrye; Therfore in this temple we sytt on hye, And of most wurchep kepe the sovereynté; Ther is on erthe no man so wurthye The hyȝ stat to holdyn, as we tweyn be.

Jhesus. Omnis sciencia a Domino Deo est: Al wytt and wysdam of God it is lent; Of alle ȝour lernynge withinne ȝour brest, Thank hyghly that Lord that hath ȝow sent; Thorwe bost and pryde ȝour soulys may be shent, Of wytt and wysdome ȝe have not so meche, But God may make, at hese entente, Of alle ȝour connynge many man ȝow leche.

Primus doctor. Goo hom, lytyl babe, and sytt on thi moderes lappe, And put a mokador aforn thi brest; And pray thi modyr to fede the with the pappe, Of the for to lerne we desyre not to lest. Secundus doctor. Go to thi dyner, for that behovyth the best, Whan thou art a threste than take the a sowke; Aftyr go to cradyl therin to take thi rest, ffor that canst do bettyr than for to loke on book.

Jhesus. Stondynge that ȝe be so wytty and wyse, Can ȝe owth tellyn how this werde was wrought? How longe xal it laste can ȝe devyse, With alle the cunnynge that ȝe han sought? Primus doctor. Nay alle erthely clerkys that telle can nought, It passyth oure wytt that for to contryve; It is not possyble abought to be brought,— The worldys endyng no man kan dyscryve.